**ΕΝΟΤΗΤΑ 4 – ΛΕΞΙΛΟΓΙΚΑ**

καλός, -ή, -όν: 1. ωραίος

 2. τίμιος, δίκαιος, ηθικός

καλλονή: η ωραιότητα, το κάλλος, η ομορφιά

καλλιστεία: διαγωνισμός ομορφιάς

καλοκαγαθία: καλοσύνη, αγαθότητα, πραότητα

καλλιεπής [<καλός+έπος(=λόγος)]: αυτός που μιλάει ή/και γράφει με όμορφο τρόπο, που χειρίζεται κομψά τον λόγο (καλλιεπής ρήτορας). Συνώνυμο: ευφραδής

καλλιεργώ: [<καλός+έργο]: (κυριολ.) δουλεύω έκταση γης, εκτελώ τις απαραίτητες γεωργικές εργασίες, ώστε το χώμα να γίνει εύφορο και να καρποφορήσει.

 (μεταφορ.): κάνω κάτι να αναπτυχθεί (καλλιεργώ τα γράμματα/τις τέχνες).

καλολογία: η ωραία και κομψή έκφραση

καλόπιστος: (για πρόσωπο) αυτός που αντιμετωπίζει κάποιον ή κάτι με καλή διάθεση, με εμπιστοσύνη και χωρίς προκαταλήψεις (καλόπιστος κριτής)

 (για πράξεις) αυτός που γίνεται ή συντελείται με καλή πίστη και ειλικρίνεια, χωρίς δόλο και υστεροβουλία (καλόπιστος έλεγχος)

καλοπροαίρετος: αυτός που έχει αγαθές προθέσεις, απαλλαγμένος από υστεροβουλία ή προκατάληψη (καλοπροαίρετος θεατής). Συνώνυμα: καλόπιστος, καλόβουλος

καλορίζικος: αυτός που έχει καλή τύχη, που του έρχονται τα πράγματα ευνοϊκά.

 Συνώνυμα: τυχερός, καλότυχος

καλλιμάρμαρος: αυτός που έχει οικοδομηθεί με όμορφα μάρμαρα

 Καλλιμάρμαρο: το Παναθηναϊκό Στάδιο

**ΑΣΚΗΣΗ**: Να συμπληρώσετε τα κενά με τον κατάλληλο τύπο των λέξεων που βρίσκονται στην παρένθεση:

1. Στα μουσεία εκτίθενται χρηστικά αντικείμενα και ........................................................................ του παρελθόντος.
2. Του ζήτησαν να πει ένα τραγούδι, αφού όλοι γνώριζαν ότι ήταν .............................................
3. Ο νέος διευθυντής είναι πολύ μορφωμένος και ...................................................................... . Έχει όλες τις προϋποθέσεις για μια επιτυχημένη καριέρα.
4. Το συγκινητικό αυτό κείμενο έφερε την υπογραφή του με ωραία, .................................................... γράμματα.
5. Μια ήρεμη και ............................................................................ συζήτηση με έναν καλό φίλο διώχνει το άγχος και εξαφανίζει τις στεναχώριες.
6. Μας χαμογελούσε με εκείνο το ....................................................................... χαμόγελο, που δείχνει άνθρωπο με μεγάλη καρδιά.
7. Στο Παναθηναϊκό Στάδιο, γνωστό και ως ...................................................................., έγιναν το 1896 οι πρώτοι σύγχρονοι Ολυμπιακοί Αγώνες.
8. Η γαρδένια είναι ................................................................ θάμνος, ιδιαίτερα δημοφιλής στην Ελλάδα.

(καλλιεργημένος, καλλιεργήσιμος, καλλιμάρμαρο, καλλιγραφικός, καλλίγραμμος, καλότυχος, καλλωπιστικός, καλλιτέχνημα, καλαίσθητος, καλοπροαίρετος, καλοκάγαθος, καλοσυνάτος, καλλίφωνος)